**Povzetek revizijskega poročila *Podeljevanja koncesij za opravljanje osnovne zdravstvene dejavnosti na primarni ravni Občine Cirkulane***

Računsko sodišče je izvedlo revizijo *pravilnosti podeljevanja koncesij za opravljanje osnovne zdravstvene dejavnosti na primarni* *ravni* v 7 občinah, in sicer v Občini Cirkulane (v nadaljevanju: občina), Občini Tišina, Občini Šempeter - Vrtojba, Občini Naklo, Občini Žiri, Občini Škofljica in Mestni občini Koper.

Cilj revizije je bil izrek mnenja o pravilnosti poslovanja občine v delu, ki se nanaša na podeljevanje koncesij za opravljanje osnovne zdravstvene dejavnosti na primarni ravni v letu 2018. Računsko sodišče je o pravilnosti poslovanja občini izreklo *negativno mnenje*.

Občina je pri podelitvi nove koncesije ravnala v nasprotju z Zakonom o zdravstveni dejavnosti, saj javni razpis, razpisna dokumentacija, koncesijska odločba in koncesijska pogodba niso vsebovali vseh predpisanih določil, na svoji spletni strani pa tudi ni objavila obvestila o rezultatu postopka podelitve koncesije. Ponudniku je podelila koncesijo in dopustila njeno opravljanje, kljub temu da ni bilo izkazano, da so izpolnjene vse zakonske zahteve glede izpolnjevanja pogojev, ki jih določa Zakon o zdravstveni dejavnosti. Občina je ravnala v nasprotju z Zakonom o zdravstveni dejavnosti tudi, ker je koncesionarki, ki ji je bila podeljena koncesija za nedoločen čas že pred spremembo zakona v letu 2017, z odločbo o spremembi koncesijske odločbe novo obdobje podelitve koncesije določila v nasprotju z zakonsko določbo.

Računsko sodišče od občine ni zahtevalo predložitve odzivnega poročila, saj je občina med revizijskim postopkom sprejela ustrezne popravljalne ukrepe za odpravo vseh razkritih nepravilnosti.

Ljubljana, 5. februarja 2020